Vyf dood na rooftog tot boendoegeweld lei(Foto: SAPD) ’n Span hoëvlak‑ondersoekers is saamgestel om onverpoosd te werk om verdagtes op te spoor na die moord op ’n buitelander en ’n gevolglike boendoegeweldvoorval waartydens vier mense wreed vermoor is. Die voorval het Donderdag in Majeje in die Namakgale-polisiëringsgebied buite Phalaborwa in Limpopo plaasgevind. Die vier mense wat tydens die boendoegeweldvoorval vermoor is, is deur gemeenskapslede daarvan beskuldig dat hulle ’n sakeroof gepleeg het waartydens ’n 25-jarige buitelander doodgeskiet en beroof is. Volgens brig. Motlafela Mojapelo, polisiewoordvoerder, dui voorlopige ondersoek daarop dat drie verdagtes die Easy Tuck-winkel binnegegaan en vuurwapens op die eienaar gerig en geld geëis het. (Foto: SAPD) “Een van die verdagtes het hom toe doodgeskiet en al drie het van die toneel gevlug nadat hulle die geld gevat het. Gemeenskapslede het die verdagtes agternagesit, hulle voorgekeer en met klippe bestook. Hulle het daarna hul liggame aan die brand gesteek.” ’n Vierde slagoffer is ook gestenig en aan die brand gesteek nadat hy glo ’n vuurwapen op die woedende skare gerig het. Lt.genl. Thembi Hadebe, provinsiale polisiekommissaris, het die span hoëvlak-ondersoekers saamgestel om die voorval te ondersoek. “Ons reik ’n streng waarskuwing uit dat dade van boendoegeweld, wat dikwels gekenmerk word deur wrede moorde op mense wat verdink word dat hulle misdade gepleeg het, hardhandig hanteer sal word en dat oortreders aan die pen sal ry,” het Hadebe gesê. Vyf sake van moord en sakeroof word ondersoek.